《和子野见寄十二辰体》
元代·仇远

良工鼠须笔，戢戢囊颍露。
抄诗节经史，汗牛车载路。
信知文中节，一代人不数。
细声笑蚯蝇，妙趣忘鱼兔。
东野龙无云，胡为乎泥中。
蟠屈如睡虵，虚此云梦胸。
且骑款段马，野服随田翁。
相羊山泽间，直乐樵牧同。
开林斩猴杙，种花续春意。
他年处鸡窠，偃蹇增老气。
锦鲸卷不宜，貂狗续亦易。
老砚磨猪肝，翰墨作游戏。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。